
Parázna, istenkáromló, avagy tisztességes asszony. Házastársi viszonyok a 18. századi Nagybányán

Sokáig a házasságra szolidaritáson alapuló érdekszövetségként tekintettek, melynek legfőbb célja a vagyon megőrzése, illetve a család fennmaradásának biztosítása. A házastársi szeretet fogalma korántsem volt megegyező a napjainkban ismert és alkalmazott jelentéssel. Egy olyan korban, ahol az egyháziak tanítása szerint a testi szerelem és szenvedély túlzott élvezete különféle betegségeket okozhat, a házastársak egymás iránt táplált érzelmeiket leginkább kedves szavak gesztusok által közvetítették.
A 18. századi Nagybánya városának tanácsi jegyzőkönyveiben szereplő bejegyzések, valamint a korból származó testamentumok remek alapot szolgáltatnak az erkölcsös nő és családja megélhetésének érdekében munkálkodó férj képének megformálásában. Mindamellett rávilágítanak arra a jelenségre is, miszerint a házastársak gyakran kivetkőznek a rendeltetésszerűen nekik szánt szerepekből és ellenszegülnek a közösségükben uralkodó normáknak, ezek áthágásáért viszont közmegvetés és súlyos büntetés járt. Dolgozatomban betekintést nyújtok azokba, a kor társadalmát megbotránkoztató esetekbe, amelyeknek főszereplői elcsábított hajadonok, fiatal legények, paráználkodó férjes asszonyok, feleségeiket elhagyó parázna férfiak és istenkáromló özvegyek egyaránt lehetnek.



